Internasionale moordverdagte in SA tronk gekry(Foto: Verskaf) ŉ Man wat in Ierland gesoek word vir ŉ dubbelmoord wat in 2014 gepleeg is, is vandeesweek in ŉ gevangenis in Suid-Afrika opgespoor. Interpol het die 40-jarige Suid-Afrikaanse burger in ŉ gevangenis in KwaZulu-Natal opgespoor waar hy ŉ 15 jaar vonnis vir moord uitdien. Kol. Athlenda Mathe, polisiewoordvoerder, sê Neville van der Westhuizen en sy gewese vriendin, die Ierse burger Ruth Lawrence, staan tereg op ŉ dubbelmoord in Ierland. Hulle word al jare lank deur Interpol gesoek. Die 42-jarige Lawrence is verlede maand deur die Valke in Bloemfontein vasgetrek. Sy het reeds op aanklag van moord in die Bloemfonteinse landdroshof verskyn, maar die saak is uitgestel vir ŉ uitleweringsondersoek. Volgens Mathe het Van der Westhuizen ook nou in die Durban-landdroshof verskyn. “Sy uitleweringsondersoek is tot 12 Desember uitgestel.” Neville van der Westhuizen. (Foto: Verskaf) In ŉ afsonderlike voorval het Interpol Suid-Afrika daarin geslaag om ŉ voortvlugtige uit Botswana, Wazha Nthoiwa-Mazinyane, aan te keer. Hy het uit Botswana gevlug nadat hy deur die Francistown-polisie aangekla is vir misdrywe wat verband hou met gewapende rooftogte in dié land. “Interpol het vroeër vandeesweek die voortvlugtige aan Botswana se wetstoepassingsowerhede oorhandig,” sê Mathe. Genl. Fannie Masemola, nasionale polisiekommissaris, het die span speurders verbonde aan die Suid-Afrikaanse Polisiediens (SAPD) en Interpol se span bedank vir die werk wat hulle gedoen het om dié voortvlugtiges op te spoor. Hy het bygevoeg dat Suid-Afrika nie ŉ speelterrein is vir allerlei soorte kriminele nie. “Hierdie soort inhegtenisnemings behoort ŉ streng waarskuwing aan voortvlugtiges te stuur wat geregtigheid probeer ontduik. Suid-Afrika is nie ŉ wegkruipplek vir misdadigers nie.”